## Odluka o rokovima i načinu dostave podataka iz knjiga dionica ili registara vrijednosnih papira u depozitorij Središnje depozitarne agencije

### NN 14/2000 (4.2.2000.), Odluka o rokovima i načinu dostave podataka iz knjiga dionica ili registara vrijednosnih papira u depozitorij Središnje depozitarne agencije

# SREDIŠNJA DEPOZITARNA AGENCIJA

Na temelju članka 108. stavka 2. i stavka 3. Zakona o izdavanju i prometu
vrijednosnim papirima ("Narodne novine" br. 107/95 i 142/98) Središnja
depozitarna agencija na 74. sjednici Uprave održanoj 30. prosinca 1999.
godine donosi

## ODLUKU

### O ROKOVIMA I NAČINU DOSTAVE PODATAKA IZ KNJIGA DIONICA ILI REGISTARA VRIJEDNOSNIH PAPIRA U DEPOZITORIJ SREDIŠNJE DEPOZITARNE AGENCIJE

OPĆE ODREDBE

Članak 1.

Ovom odlukom propisuju se rokovi, način i sadržaj podataka koje su izdavatelji
vrijednosnih papira koji sami vode knjige ili registre vlasnika vrijednosnih
papira što su ih izdali ili su vođenje takvih knjiga povjerili drugima,
ili vlasnici vrijednosnih papira, kada je riječ o vrijednosnim papirima
na donositelja koji nisu upisani u odgovarajuće knjige ili registre, obvezni
dostaviti Središnjoj depozitarnoj agenciji (članak 108. stavak 2. Zakona
o izdavanju i prometu vrijednosnim papirima).

Članak 2.

Vrijednosnim papirima u smislu članka 1. ove Odluke podrazumijevaju
se oni vrijednosni papiri koji se u smislu Zakona o izdavanju i prometu
vrijednosnim papirima obvezatno izdaju kao nematerijalizirani vrijednosni
papiri u obliku elektroničkog zapisa u kompjutorskom sustavu Središnje
depozitarne agencije, a to su:

1. vrijednosni papiri koji su izdani prije stupanja na snagu Zakona
o izdavanju i prometu vrijednosnim papirima, 4. siječnja 1996. godine (članak
105. stavak 1. Zakona o izdavanju i prometu vrijednosnim papirima),

2. dionice koje su izdane tijekom pretvorbe društvenih i javnih poduzeća
u skladu s odredbama Zakona o pretvorbi društvenih poduzeća ili posebnih
zakona, bez obzira na to jesu li u privatnom ili državnom vlasništvu (članak
105. stavak 2. Zakona o izdavanju i prometu vrijednosnim papirima),

3. vrijednosni papiri izdani uz javni poziv (članak 81. stavak 2. Zakona
o izdavanju i prometu vrijednosnim papirima),

4. nematerijalizirani vrijednosni papiri izdani prije stupanja na snagu
ove Odluke (članak 81. stavak 1. Zakona o izdavanju i prometu vrijednosnim
papirima).

ROKOVI DOSTAVE

Članak 3.

Za vijednosne papire iz članka 2. ove Odluke koji su izdani kao isprave
propisani su ovi rokovi dostave podataka:

1. za dionice koje su izrađene prije stupanja na snagu Zakona o izdavanju
i prometu vrijednosnim papirima, a glase na donositelja izdavatelj je obvezan
dostaviti podatke nakon dospijeća posljednjeg kupona u kuponskom arku koji
postoji u trenutku stupanja na snagu ovoga zakona, ali najkasnije do 4.
siječnja 2006. godine (članak 111. stavak 2. Zakona o izdavanju i prometu
vrijednosnim papirima),

2. za dionice koje su izrađene prije stupanja na snagu Zakona o izdavanju
i prometu vrijednosnim papirima, a glase na ime, izdavatelj je obvezan
dostaviti podatke nakon dospijeća posljednjeg kupona u kuponskom arku koji
postoji u trenutku stupanja na snagu ovoga zakona, ali najkasnije do 4.
siječnja 2001. godine (članak 111. stavak 3. Zakona o izdavanju i prometu
vrijednosnim papirima),

3. Za vrijednosne papire koji su fizički izrađeni prije stupanja na
snagu Zakona o izdavanju i prometu vrijednosnim papirima, a nisu spomenuti
u stavcima 1. i 2. ovoga članka, izdavatelj je obvezan dostaviti podatke
do 4. siječnja 2006.godine (članak 111. stavak 3. Zakona o izdavanju i
prometu vrijednosnim papirima).

Članak 4.

Izdavatelji i vlasnici vrijednosnih papira izdanih kao isprave, za koje
je u smislu članka 3. ove Odluke već dospjela obveza dostave podataka i
izdavatelji nematerijaliziranih vrijednosnih papira dužni su Središnjoj
depozitarnoj agenciji dostaviti podatke u sljedećim rokovima:

1. izdavatelji vrijednosnih papira koji su na dan stupanja na snagu
ove Odluke uvršteni u I kotaciju Zagrebačke burze obvezni su dostaviti
podatke Središnjoj depozitarnoj agenciji do 31. siječnja 2000. godine,

2. izdavatelji vrijednosnih papira koji su na dan stupanja na snagu
ove Odluke uvršteni u TN kotaciju Zagrebačke burze obvezni su dostaviti
podatke Središnjoj depozitarnoj agenciji do 30. travnja 2000. godine, a
unutar ove skupine rokovi dostave za pojedina društva su podijeljeni na
sljedeći način:

* izdavatelji čija tvrtka započinje slovima abecednog reda od A do H
  do 29. veljače 2000. godine,
* izdavatelji čija tvrtka započinje slovima abecednog reda od I do M
  do 31. ožujka 2000. godine,
* izdavatelji čija tvrtka započinje slovima abecednog reda od N do Ž
  do 30. travnja 2000. godine.

3. izdavatelji vrijednosnih papira koji su na dan stupanja na snagu
ove Odluke uvršteni u Kotaciju privatizacijskih investicijskih fondova
Varaždinskog tržišta vrijednosnica obvezna su dostaviti podatke Središnjoj
depozitarnoj agenciji do 31. svibnja 2000. godine.

4. dionička društva koja su na dan 30. lipnja 1999. godine bila veliki
poduzetnici u smislu odredbi Zakona o računovodstvu obvezna su dostaviti
podatke Središnjoj depozitarnoj agenciji po sljedećem rasporedu:

* izdavatelji čija tvrtka započinje brojem ili slovom A do 30. lipnja
  2000. godine,
* izdavatelji čija tvrtka započinje slovima abecednog reda od B do C
  do 31. srpnja 2000. godine,
* izdavatelji čija tvrtka započinje slovima abecednog reda od Č do Đ
  do 31. kolovoza 2000. godine,
* izdavatelji čija tvrtka započinje slovima abecednog reda od E do G
  do 30. rujna 2000. godine,
* izdavatelji čija tvrtka započinje slovima abecednog reda od H do I
  do 31. listopada 2000. godine,
* izdavatelji čija tvrtka započinje slovima abecednog reda od J do KL
  do 30. studenoga 2000. godine,
* izdavatelji čija tvrtka započinje slovima abecednog reda od KLJ do
  L do 31. prosinca 2000. godine,
* izdavatelji čija tvrtka započinje slovima abecednog reda od M do O
  do 31. siječnja 2001. godine,
* izdavatelji čija tvrtka započinje slovom P do 28. veljače 2001. godine,
* izdavatelji čija tvrtka započinje slovima abecednog reda od R do S
  do 31. ožujka 2001. godine,
* izdavatelji čija tvrtka započinje slovima abecednog reda od Š do T
  do 30. travnja 2001. godine,
* izdavatelji čija tvrtka započinje slovima abecednog reda od U do Ž
  do 31. svibnja 2001. godine.

5. dionička društva koja na dan 30. lipnja 1999. godine nisu bila veliki
poduzetnici u smislu Zakona o računovodstvu, a kojima je temeljni kapital
na isti dan iznosio najmanje 30.000.000 kuna obvezna su dostaviti podatke
Središnjoj depozitarnoj agenciji po sljedećem rasporedu:

* izdavatelji čija tvrtka započinje slovima abecednog reda od A do C
  do 30. rujna 2001. godine,
* izdavatelji čija tvrtka započinje slovima abecednog reda od Č do G
  do 31. listopada 2001. godine,
* izdavatelji čija tvrtka započinje sloviom H do 30. studenoga 2001.
  godine,
* izdavatelji čija tvrtka započinje slovima abecednog reda od I do K
  do 31. prosinca 2001. godine,
* izdavatelji čija tvrtka započinje slovima abecednog reda od L do P
  do 31. siječnja 2002. godine,
* izdavatelji čija tvrtka započinje slovima abecednog reda od R do T
  do 28. veljače 2002. godine,
* izdavatelji čija tvrtka započinje slovima abecednog reda od U do Ž
  do 31. ožujka 2002. godine.

6. za dionička društva koja ne potpadaju pod kriterije 1. do 5. rokovi
će biti objavljeni naknadno.

Članak 5.

(1) Izdavatelji vrijednosnih papira koji na dan stupanja na snagu ove
Odluke u smislu članka 4. ove odluke istovremeno udovoljavaju po dva ili
više postavljenih kriterija za određivanje rokova dostave, obvezni su postupiti
sukladno prvom od kriterija kojima udovoljavaju.

(2) Iznimno od stavka 1. ovog članka, izdavatelj čiji vrijednosni papiri
nakon stupanja na snagu ove odluke budu uvršteni u neku od kotacija iz
članka 4. točke 1. i 2. dužni su su dostaviti podatke Središnjoj depozitarnoj
agenciji u rokovima propisanim tim točkama, a ukoliko su ovi rokovi u trenutku
uvrštenja istekli, dužni su dostaviti podatke najkasnije u roku od 30 dana
od dana uvrštenja vrijednosnih papira u kotaciju.

NAČIN I SADRŽAJ DOSTAVE PODATAKA

Članak 6.

(1) Podatke o vrijednosnim papirima iz članka 2. i 4. ove Odluke izdavatelji
vrijednosnih papira obvezni su dostaviti u prilogu Zahtjeva za primitak
u članstvo Središnje depozitarne agencije.

(2) Sadržaj podataka o vrijednosnim papirima propisan je Pravilima i
sljedećim uputama Središnje depozitarne agencije:

- Upute za primitak u članstvo Središnje depozitarne agencije za članove
izdavatelje

- Upute o postupku prijenosa podataka iz Registra vrijednosnih papira
izdavatelja

- Upute za označavanje vrijednosnih papira i dodjelu ISIN broja

- Upute za priključivanje korisnika na informacijski sustav Agencije.

Članak 7.

Tijekom postupka učlanjenja Središnja depozitarna agencija obvezna je
izdavateljima vrijednosnih papira dati obavijesti o uvjetima koje izdavatelji
moraju ispuniti za pristup u članstvo, općim uvjetima ugovora o članstvu,
te pravima i obvezama ugovornih strana ugovora o članstvu, dostaviti potrebne
obrasce i na drugi odgovarajući način omogućiti izdavateljima pristup u
članstvo sukladno svojim Pravilima, uputama iz članka 6. stavak 2.

.

Članak 8.

(1) Postupci dostave podataka za vrijednosne papire izdavatelja koji
su prije stupanja na snagu ove odluke podnijeli zahtjev za primitak u članstvo
Središnje depozitarne agencije, dovršit će se prije rokova utvrđenih ovom
odlukom.

(2) Izdavatelji vrijednosnih papira ovlašteni su Središnjoj depozitarnoj
agenciji dostaviti podatke i prije roka propisanog člancima 3. i 4. ove
odluke.

(3) U slučaju kada Izdavatelj ne postupi sukladno odredbama ove odluke,
Agencija će podnijeti zahtjev Komisiji za vrijednosne papire Republike
Hrvatske za pokretanje prekršajnog postupka.

Članak 9.

Ova odluka stupa na snagu osmog dana od dana objave u "Narodnim novinama".

Broj: U-202/99-4
Zagreb, 30. prosinca 1999.

Predsjednica Uprave
Središnje depozitarne agencije
**Vesna Živković,** v. r.

Odluka, NN 14/2000-190